తిరువీర్

తిరువీర్ (జననం. జూలై 23) తెలంగాణ రాష్ట్రానికి చెందిన రంగస్థల నటుడు, దర్శకుడు, సినిమా నటుడు. 2019లో వచ్చిన జార్జ్ రెడ్డి సినిమాలోని లలన్ సింగ్, 2020లో వచ్చిన పలాస 1978 సినిమాలోని రంగారావు పాత్రలతో గుర్తింపు పొందాడు. 2022లో వచ్చిన మసూద సినిమాలో తొలిసారిగా హీరోగా నటించాడు. 

 జననం 
తిరువీర్, జూలై 23న వెంకట్ రెడ్డి, వీరమ్మ దంపతులకు తెలంగాణ రాష్ట్రం, రంగారెడ్డి జిల్లా, నందిగామ మండలంలోని మామిడిపల్లి గ్రామంలో జన్మించాడు.నాటకం కలిపింది సినిమా నడిపిస్తోంది, వి6 వెలుగు లైఫ్, నరేష్ కుమార్ సూఫీ, 11 ఫిబ్రవరి 2020, పుట. 5. తండ్రి వ్యవసాయం చేసేవాడు. ఆ తరువాత కుటుంబం హైదరాబాదు నగరానికి వలస వచ్చి, కాటేదాన్‌ పారిశ్రామిక ప్రాంతంలో ఉండేవారు. తిరుపతిరెడ్డి తన తల్లి పేరులోని వీర్ అనే పదాన్ని తీసుకుని తిరువీర్ అని పెట్టుకున్నాడు.

 విద్యాభ్యాసం 
మైలార్‌ దేవ్‌పల్లి, రాజేంద్రనగర్‌లో ప్రాథమిక విద్యాభ్యాసం జరిగింది. హైదరాబాదులోని సిటి కళాశాలలో డిగ్రీ చదివిన తిరువీర్, నటనపై ఉన్న ఆసక్తితో తెలుగు విశ్వవిద్యాలయంలోని రంగస్థల కళలశాఖలో ఎం.పి.ఎ. పూర్తిచేశాడు.
వివాహం
తిరువీర్ 2024 ఏప్రిల్ 21న కల్పనా రావును తిరుపతిలో వివాహం చేసుకున్నాడు.

 నాటకరంగం 
టాక్స్ ఫ్రీ, జూ స్టొరీ, లా ఒక్కింతయు లేదు, కిషోర్ శాంతభాయ్ కాలే, న్యూ భారత్ కేఫ్, బర్బరీకుడు, ఎకనామిక్ హిట్ మాన్, ఆంటిగని, కాయితం పులి, కళ్యాణి, వర్ణ నిర్మూలన సిద్ధాతం, దావత్ మొదలైన నాటకాలలో నటించాడు.

అమ్మ చెప్పిన కథ, నా వల్ల కాదు, దావత్, ఏ మాన్ విత్ ఏ లాంప్, పుష్పలత నవ్వింది మొదలైన నాటికలకు దర్శకత్వం వహించాడు.

దక్షిణ కొరియాలో 23 రోజులపాటు జరిగిన నాటక ఏసియన్ రెసిడెన్సి ప్రాజెక్టు (2014, జూన్ 29 నుండి జూలై 21 వరకు) లో పాల్గొని నాటక ప్రదర్శనలో మెలకువలు తెలసుకొని... నాలుగు దేశాల (బంగ్లాదేశ్, జపాన్, ద. కొరియా, భారతదేశం) నాటకరంగ కళాకారులతో కలిసి నాటికను ప్రదర్శించాడు. 2014, ఫిబ్రవరి 17-23 వరకు న్యూఢిల్లీలో జరిగిన టిఫ్లి అంతర్జాతీయ చిన్నారుల నాటకోత్సవంలో పాల్గొని దాదాపు 20 దేశాల నాటకరంగ కళాకారులతో కలిసి శిక్షణ శిబిరంలో పాల్గొన్నాడు. గౌహతి, తిరువనంతపురం, పాలక్కాడు, పాట్నా మొదలైన ప్రాంతాలలో జరిగిన చిన్నారుల నాటకోత్సవాలలో పాల్గొన్నాడు.

 పాప్‌కార్న్ థియేటర్ స్థాపన 
తిరువీర్, తెలుగు నాటకరంగంలో కృషి చేస్తున్న యువతలో కొంతమంది మిత్రులతో కలిసి 2014, మార్చి 20న హైదరాబాద్ అబిడ్స్ లోని గోల్డెన్ త్రెషోల్డ్ లో అమ్మ చెప్పిన కథ అనే నాటిక ప్రదర్శనతో పాప్‌కార్న్ థియేటర్ ను ప్రారంభించాడు. పాప్‌కార్న్ థియేటర్ ద్వారా చిన్నారులను, యువతను నాటకరంగంవైపు ఆకర్షించే ప్రయత్నం చేస్తున్నాడు.

 టీవీరంగం 
మొదట్లో టీవీల్లో వచ్చే అనువాద చిత్రాలకు, ధారావాహికలకు అనువాద కళాకారుడిగా, జీ తెలుగు ఛానల్ లో వచ్చిన డ్రామా జూనియర్స్ కు సూపర్ మెంటర్ గా పనిచేశాడు.

 సినిమారంగం 

 2016-2021: అరంగేట్రం - పురోగతి 
తిరువీర్ తన చిన్నతనంలో సినిమాల వాల్‌పోస్టర్లు చూసి కథలు చెప్పేవాడు. ఖాజా పాషా దర్శకత్వంలో వెన్నెల కిషోర్ హీరోగా వచ్చిన D/O వర్మ చిత్రంలోని పిల్లాడికి నటనలో శిక్షణ ఇస్తూ, అదే చిత్రానికి సహాయ దర్శకుడిగా పనిచేశాడు. 2016లో వచ్చిన బొమ్మల రామారం సినిమాలో మల్లేష్ పాత్రతో నటుడిగా  తెలుగు సినిమారంగంలోకి అడుగుపెట్టాడు. ఆ తరువాత ఘాజీ (2017)లో దగ్గుబాటి రానా పక్కన డెప్త్ కంట్రోలర్, ఏ మంత్రం వేసావె (2017)లో హరి, శుభలేఖ+లు (2018) పరిమళ్ పాత్రలలో నటించాడు.

2019లో వచ్చిన ‘మల్లేశం’ సినిమా తిరువీర్ సినీ జీవితంలో ఓ మలుపుగా నిలిచింది. 2019లో వచ్చిన జార్జ్ రెడ్డి సినిమాలో నటించిన లలన్ సింగ్ పాత్ర, 2020లో వచ్చిన పలాస 1978 సినిమాలోని రంగారావు పాత్రలతో తిరువీర్ నటనకు మంచి గుర్తింపు రావడంతోపాటు ప్రముఖ దర్శకుల, నిర్మాతల దృష్టిలో పడ్డాడు. లలన్ సింగ్ పాత్రకు జీ సినిమా ఉత్తమ ప్రతినాయకుడు అవార్డును కూడా అందుకున్నాడు. రంగారావు పాత్రకు ఉత్తమ సహాయ నటుడిగా సైమా అవార్డు, ఫిల్మ్‌ఫేర్ అవార్డుకు నామినేట్ అయ్యాడు.

2020లో ఆహలో విడుదలయిన సిన్ అనే వెబ్ సిరీస్‌లో రెండు భిన్న స్వభావాలు కలిగిన ప్రధాన పాత్రలో నటించాడు. 2021లో నాని హీరోగా వచ్చిన టక్ జగదీష్ సినిమాలో తిరుమల నాయుడు అనే నెగిటీవ్ పాత్రలో నటించి, ప్రేక్షకుల నుండి తన నటనకు ప్రశంసలు అందుకున్నాడు. ఇతే సంవత్సరం ఆహలో విడుదలయిన మెట్రో కథలు అనే వెబ్ సిరీస్‌లో కూడా తిరువీర్ నటించాడు.

 2022-ప్రస్తుతం: హీరోగా 
2022 సంవత్సరం తిరువీర్ నటనాజీవితంలో మైలురాయిలాంటింది. ఈ సంవత్సరం తిరువీర్ హీరోగా నటించిన తొలి సినిమా మసూద విడుదలై మంచి విజయాన్ని అందుకుంది, ఇందులో గోపీ పాత్రలో తిరువీర్ కామన్‌ ఆడియన్స్‌కు కూడా దగ్గరయ్యాడు. 2023లో తిరువీర్ హీరోగా రెండవ సినిమా పరేషాన్ విడుదలయింది. ప్రేమ నేపథ్యంలో వచ్చిన ఈ సినిమా కామెడీపరంగా యువతను ఆకట్టుకోవడంతోపాటు, తిరువీర్ కామెడీ టైమింగ్ కు మంచి మార్కులు పడ్డాయి. నిత్యామీనన్ తో కలిసి నటించిన కుమారి శ్రీమతి అనే వెబ్ సిరీస్‌ 2023లో విడుదలయింది.

 నటించినవి 
 సంవత్సరం సినిమా పేరు పాత్రపేరు భాష ఇతర వివరాలు 2016 బొమ్మల రామారం  మల్లేష్ తెలుగు మొదటి సినిమా 2017 ఘాజీ  డెప్త్ కంట్రోలర్హిందీ, తెలుగు  మొదటి హిందీ సినిమా 2017 ఏ మంత్రం వేసావె  హరి  తెలుగు   2018 శుభలేఖ+లు  పరిమళ్  తెలుగు   2019 మల్లేశం  వీరప్రతాప్  తెలుగు    జార్జ్ రెడ్డి  లలన్ సింగ్  తెలుగు  జీ సినిమా ఉత్తమ ప్రతినాయకుడు అవార్డు 2020 పలాస 1978  రంగారావు  తెలుగు  ఉత్తమ సహాయ నటుడిగా సైమా అవార్డ్స్ - 2020 కు నామినేట్ఉత్తమ సహాయ నటుడిగా ఫిల్మ్‌ఫేర్ అవార్డు - 2020 కు నామినేట్  2021 టక్‌ జగదీష్‌   తిరుమల నాయుడు తెలుగు 2022మసూదగోపికృష్ణతెలుగుప్రధాన పాత్రలో మొదటి సినిమా 2023 పరేషాన్ ఐసాక్ తెలుగు 2025 మోక్షపటంతెలుగుది గ్రేట్ ప్రీ వెడ్డింగ్ షోతెలుగుటిబిఎఓ సుకుమారి †చిత్రీకరణ

 వెబ్ సిరీస్ 
 సంవత్సరం పేరు పాత్రపేరు భాష ఛానల్ 2020 సిన్  ఆనంద్  తెలుగు  ఆహా 2021 మెట్రో కథలు  చందు  తెలుగు  ఆహా 2023 కుమారి శ్రీమతి  అభినవ్ తెలుగు  అమెజాన్ ప్రైమ్ వీడియో
2023 సైతాన్ 

 లఘుచిత్రాలు 
అతల కుతల పాతాళం, కలర్స్, కుమార సంభవం, సోడాబుడ్డి భాస్కర్, ఆయుధం మొదలైన లఘు చిత్రాలలో నటించాడు. తెలంగాణ ప్రభుత్వ భాషా సాంస్కృతిక శాఖ ఆధ్వర్యంలో 'రవీంద్రభారతిలోని పైడి జైరాజ్ ప్రివ్యూ థియేటర్ లో నిర్వహించబడిన సినివారంలో 2017 జనవరి 21న ప్రదర్శించిన కుమార సంభవం లఘుచిత్రంలో తన నటన చూసి జార్జిరెడ్డి సినిమాలో అవకాశం ఇచ్చారని' ఒక ఇంటర్వ్యూలో తిరువీర్ తెలిపాడు.

 రేడియో 
మధ్యతరగతి కుటుంబం నుండి వచ్చినందున సినిమారంగంలో తన కెరీర్‌ను కొనసాగించడానికి ముందు కొంతకాలం హైదరాబాద్ లోని రెయిన్ బో ఎఫ్.ఎం (101.9) లో ఆరు నెలలపాటు ఆర్జేగా పనిచేశాడు. రేడియో నాటకాలలో కూడా పాల్గొన్నాడు.

 పురస్కారాలు 
 తెలుగు విశ్వవిద్యాలయ రంగస్థల యువ పురస్కారం 2017
 జీ సినిమా ఉత్తమ ప్రతినాయకుడు అవార్డు (లలన్ సింగ్ - జార్జిరెడ్డి సినిమా)
ఎన్టీఆర్ ఫిలిం అవార్డ్స్ 2023 - ఉత్తమ నూతన నటుడు

 మూలాలు 

 ఇతర లంకెలు 


 యూట్యూబ్ లో ఉస్కో సినిమా ట్రైలర్
 యూట్యూబ్ లో బొమ్మలరామారం సినిమా ట్రైలర్

వర్గం:1988 జననాలు
వర్గం:తెలుగు సినిమా నటులు
వర్గం:తెలుగు రంగస్థల దర్శకులు
వర్గం:తెలుగు రంగస్థల కళాకారులు
వర్గం:తెలుగు రంగస్థల నటులు
వర్గం:తెలుగు నాటక రచయితలు
వర్గం:జీవిస్తున్న ప్రజలు
వర్గం:రంగారెడ్డి జిల్లా రంగస్థల నటులు
వర్గం:రంగారెడ్డి జిల్లా సినిమా నటులు
వర్గం:తెలుగు విశ్వవిద్యాలయం పూర్వ విద్యార్థులు